作者：丘崈
词牌/韵律：沁园春

paragraphs: 匏系弥年，江北江南，羡君去来。
笑山横南浦，朝来爽致，文书堆案，胸次生埃。
放旷如君，拘縻如我，试问人生谁乐哉。
真难学，是得留且住，欲去须回。
何时竹屋茅斋。
去相傍为邻三径开。
撰小窗临水，危亭当巘，随宜有竹，著处须梅。
坐读黄庭，手援紫藟，一寸丹田时自栽。
当馀暇，更与君来往，林下徘徊。